Noodtoestand in Ottawa afgekondigBetogers speel hokkie in die strate van Ottawa, Kanada. (Foto: Dave Chan / AFP) Die Kanadese eerste minister, Justin Trudeau, sê die betoging van honderde vragmotorsbestuurders teen verpligte Covid-19-inentings in Ottawa moet nou einde kry. “Dit moet stop,” het Trudeau tydens ŉ nooddebat in die Kanadese laerhuis gesê. Die burgemeester van Kanada se hoofstad, Jim Watson, het Maandag ŉ noodtoestand in die stad afgekondig in reaksie op die voortdurende betoging teen verpligte Covid-19-inentings en inperkingsregulasies vir diegene wat nog nie ingeënt is nie. Die betoging duur al langer as ’n week. Al meer mense wêreldwyd skop nou vas teen Covid-19-regulasies. Dit sluit in Nieu-Seelandse en Australiese vragmotorbestuurders wat ook optogte in die nabye toekoms beplan. Watson het die federale Kanadese regering aanvanklik aangemoedig om ŉ bykomende 1 800 polisiebeamptes in Ottawa te ontplooi en ŉ bemiddelaar aan te stel om met die betogers in dié stad in gesprek te tree. Betogers meen hul eise is geregverdig en sê berigte dat betogings geweldadig en krimineel was, is misleidend. ’n Betoger genaamd John Van Vleet het aan BBC gesê hy is gefrustreerd met ’n “groot openbare orde- operasie” wat Sondag teen die betogers geloods is. “Dit is heeltemal verkeerd. Daar was niks anders as liefde, eenheid en vrede hier buite nie.” ŉ Vragmotorbestuurder van die Niagara-streek van Ontario, sê dit is vir hom belangrik om te veg vir sy vryheid. “Ek wil nie gesê word wat om te doen, om inspuitings te kry as ek nie ŉ inspuiting wil hê nie, om ŉ masker te dra as ek nie ŉ masker wil dra nie.” Soortgelyke betogings neem toe ’n Konvooi vragmotors en kampeerwaens in Wellington, Nieu-Seeland. (Foto: Marty MELVILLE / AFP) ’n Konvooi vragmotors en kampeerwaens het Dinsdag die strate naby Nieu-Seeland se parlement in Wellington versper om teen Covid-19-beperkings en inentings te betoog – ’n betoging geïnspireer deur dié in Kanada. Honderde motors met boodskappe soos “gee ons ons vryheid terug” en “dwang is nie toestemming nie”, het vroeër vandag in die strate rondom die parlementsgebou in Wellington parkeer gestaan terwyl motorbestuurders op hul toeters gelê het. ’n Groep betogers in die Australiese hoofstad Canberra het ook die afgelope week opgeruk in reaksie op die betogings in Kanada. Die betogers eis die beëindiging van inentingsvereistes in sakeondernemings en werkplekke, berig Bloomberg. Europeërs gaan intussen nog gebuk onder streng Covid-19-verwante regulasies. Nederlanders ruk ook kort-kort op, ten spyte daarvan dat dié land se streng beperkings onlangs opgehef is. Kroeë, restaurante en museums is weer oopgestel, maar moet teen 22:00 sluit. ’n Konvooi vragmotors en kampeerwaens in Wellington, Nieu-Seeland. (Foto: Marty MELVILLE / AFP) “Op Saterdag 12 Februarie sal nagklubs hul deure uit protes oopmaak,” het die Nachtbelang-nagklubsambreelorganisasie wat lid is van die Nederlandse gasvryheidsorganisasie, gesê. “Nie net vir een aand nie, maar vir elke aand,” lui ŉ aankondiging op Instagram. “Ons is die afgelope twee jaar reeds gesluit en dit is baie pynlik,” het ’n nagklubeienaar aan die ANP-nuusagentskap gesê. “Met hierdie optrede wil ons wys dat ons deure op ’n veilige manier kan heropen.” Aljazeera berig betogers in Frankryk het ook enkele weke gelede die strate van verskeie stede ingevaar om ŉ wet te verwerp wat die implementering van strenger beperkings op mense wat nie teen Covid-19 ingeënt is nie, tot gevolg het. Die skare het hiér “nee vir die entstof” of “vryheid vir Djokovic” gesing ná die wêreld se voorste tennisspeler, Novak Djokovic, weens sy keuse om nie ingeënt te word nie, uit Australië gedeporteer is. Bykomende bron: AFP